**Tværregional klinisk retningslinje vedrørende nekrotiserende bløddelsinfektioner.**

Danske Regioner fremsender hermed et udkast til en tværregional klinisk retningslinje vedrørende nekrotiserende bløddelsinfektioner til orientering og evt. kommentering hos relevante faglige selskaber med frist den 14. december 2021.

*Baggrund*

Der har i efteråret 2021 været frembragt en række sager i medierne om eksempler på nekrotiserende bløddelsinfektioner (NSTI), der ikke blev diagnosticeret og behandlet rettidigt med alvorlige konsekvenser for de ramte patienter. Tillige kom det frem, at regionerne ikke havde ensartede instrukser på området, hvilket førte til et politisk ønske om en national klinisk retningslinje for visitation og behandling af NSTI.

På denne baggrund har regionerne fået ansvaret for at udarbejde en tværregional klinisk retningslinje. Den skal virke som et lokalt redskab til at skal sikre, at det fornødne vidensgrundlag for at sikre hurtig diagnostik og behandling af patienter med NSTI er umiddelbar tilgængeligt.

*Kort om instruksens indhold og form*

Ambitionen har været at udarbejde en tværregional klinisk retningslinje, der i klinikken fremstår operationel, klar, simpel og handlingsorienteret. Den skal understøtte, at fagpersonen i front hurtigt får mistanken (”trigger punkter”) og handler rettidigt.

Den kliniske retningslinje er udarbejdet i to formater: En uddybende instruks suppleret af en ”Quick-guide”, der angiver ”trigger punkter” samt de centrale oplysninger og tiltag ved mistanke om NSTI. Quick guiden kan det kliniske personale have på sig i lommeformat eller elektronisk format.

Tilsvarende er der udarbejdet en quick-guide rettet mod det præhospitale led i behandlingskæden (almen praksis, vagtlæge og 1813).

Grundet det politiske ønske om en national klinisk retningslinje, er den længerevarende proces, der ofte gør sig gældende ved udarbejdelse af nationale retningslinjer, erstattet af en hurtigt-arbejdende arbejdsgruppe sammensat af en blanding af regionale kvalitetsmedarbejdere og læger indenfor relevante specialer. Der deltager desuden en risikomanager fra den fællesregionale patientsikkerhedsmodel, under hvilken der er igangsat et arbejde omkring tidskritiske sygdomme i samarbejde med Styrelsen for Patientsikkerhed.

*Fremlæggelse for LVS*

Grundet det tidsmæssige aspekt vil høringsprocessen være kortfattet. Danske Regioner forelægger instruksen for LVS med et ønske om, at tilbagemelding i udgangspunktet begrænses til tydelige mangler eller egentlige fejl i instruksen. LVS bedes derfor forelægge de relevante lægevidenskabelige selskaber ”Tværfaglig klinisk retningslinje for Nekrotiserende bløddelsinfektioner” og, med den beskrevne kontekst taget i betragtning, forholde sig til retningslinjen.

Skulle retningslinjen give anledning til bemærkninger, der adresserer væsentlige fejl eller mangler i denne, bedes disse fremsendt til Martin Bredgaard Sørensen, mbs@regioner.dk, senest den 14. december 2021 med henblik på fremlæggelse for og drøftelse i arbejdsgruppen samme dag inkl. endelig færdiggørelse af retningslinjen.

Danske Regioner vil desuden opfordre til, at LVS foreslår en organisering og proces inkl. ansvar for, hvordan det sikres, at den færdige retningslinje løbende revideres og opdateres.

*Bilag til denne skrivelse*

1. Retningslinje (inkl. quick-guide) for nekrotiserende bløddelsinfektioner i regionalt regi
2. Quick-guide for almen praksis, lægevagt og 1813

*Arbejdsgruppens medlemmer*

* Erik Jylling (formand), *sundhedspolitisk direktør, Danske Regioner.*
* Hans Fjeldsøe-Hansen, *Region Sjælland, anæstesiologisk afdeling.*
* Anette Fedder, *Region Midtjylland, akutmodtagelsen.*
* Jørn Munkhof Møller, *Region Nordjylland, Klinik Medicin og Akut.*
* Erling Laxáfoss, *Region Sjælland, ortopædkirurgisk afdeling.*
* Isik Somuncu Johansen, *Region Syddanmark, infektionsmedicinsk afdeling.*
* Morten Svenning Nielsen, *Region Syddanmark, Lægevagten.*
* Gitte Henriette Søndergaard, *Region Hovedstaden, 1813.*
* Michael Vestergaard Thomsen, *Region Hovedstaden, Afdeling for Plastikkirurgi og Brandsårsbehandling.*
* Tine Nymark, *Region Syddanmark,* *ortopædkirurgisk afdeling.*
* Mikala Wang, *Region Midtjylland, Institut for Klinisk Medicin - Klinisk Mikrobiologi.*
* Line Sylvest Rasmussen, *Region Hovedstaden, kvalitetsmedarbejder.*
* Rasmus Nymand Nielsen, *Region Syddanmark, planlægningsmedarbejder.*
* Karen Berntsen, *Region Midtjylland, kvalitetsmedarbejder.*
* Louise Aagaard Christiansen, *Region Nordjylland, specialkonsulent.*
* Marco Bo Hansen, *ph.d. nekrotiserende bløddelsinfektioner.*
* Rasmus Lund Rosenkrands, *Region Syddanmark, observatør fra det regionale patientsikkerhedsarbejde*
* Ulrik William Bak Dragsted, *Region Sjælland, infektionsmedicin, kvalitetschef.*
* Rikke Mørch Jørgensen, Styrelsen for Patientsikkerhed, *observatør*.
* Malene Kristine Nielsen, *teamleder, Danske Regioner.*
* Martin Bredgaard Sørensen, *seniorkonsulent, Danske Regioner.*